
Për lejimin e dhënies me qira të disa mjediseve të qendrës kulturore të forcave të armatosura 

Në mbështetje të nenit 100 të Kushtetutës dhe të pikës 2 të nenit 22 të ligjit nr.7512, datë 10.8.1991 "Për sanksionimin dhe mbrojtjen e pronës private, të nismës së lirë të veprimtarive private, të pavarura dhe privatizimit", i ndryshuar, me propozimin e Ministrit të Mbrojtjes dhe të Ministrit të Ekonomisë, Këshilli i Ministrave

VENDOSI:

1. Lejimin e Ministrisë së Mbrojtjes që t'i japë me qira fondacionit "Projekti për inkurajimin e Shqipërisë" (AEP), mjediset me një sipërfaqe ndërtese prej 465 m2, në ndërtesën e Qendrës Kulturore të Forcave të Armatosura, në Tiranë, sipas planimetrisë (genplanit)  që i bashkëlidhet këtij vendimi.
2. Sipërfaqja e dhënë me qira, sipas pikës 1 të këtij vendimi, të përdoret për funksionimin e Bibliotekës Britanike dhe për organizimin e kurseve kualifikuese, që do të organizohen nga "Projekti për inkurajimin e Shqipërisë" (AEP), për fëmijët, si dhe për ushtarakët e Forcave të Armatosura.
3. Autorizohet Ministria e Mbrojtjes për lidhjen e kontratës së qirasë me afat 15-vjeçar dhe qira mujore 150 lekë/m2, duke zbatuar përcaktimet e tjera të krerëve I pika 5 dhe V-VII të vendimit nr.315, datë 24.4.2003 të Këshillit të Ministrave.
4. Ngarkohen Ministria e Mbrojtjes dhe Ministria e Ekonomisë për  zbatimin e këtij vendimi.
Ky vendim hyn në fuqi menjëherë.

Kryeministri
Fatos Nano

